ફિલોસોફર હેન્રી વોર્ડ બીચરે કહેલું કે, કવિતામાં ગરીબોના ગુણગાન ગાઇએ તો મીઠા લાગે છે પણ ખરેખર ગરીબીમાં મજા નથી. (૧૮૮૭ પુસ્તક પ્રોવર્બઝ) પરંતુ આજે ૮૭ની ઉંમરે હું છાતી ઠોકીને કહી શકું છું કે, અમે બચપણમાં ગરીબીના દિવસો ગાળ્યા તે આજની સમૃદ્ધિ કરતાં ઘણા ઉજળા હતા. આજની માણસની દેખાડાવાળી સમૃદ્ધિ ગરીબી કરતાં ભૂંડી છે. ‘અધર અમેરિકા’ નામના પુસ્તકના લેખક ડો. માયકલ હેરિગ્ટન લખે છે કે, ‘અમેરિકા હેઝ ધ બેસ્ટ ડ્રેસ્ડ પોવર્ટી ઇન ધ વર્લ્ડ!’ અર્થાત્ અમેરિકાની ગરીબીને સુંદર વાઘા પહેરાવીને અમેરિકાને સમૃદ્ધ દેખાડાય છે. અમેરિકનોનું અર્થતંત્ર બીજા દેશો લડે તેને શસ્ત્રો વેચીને કમાતું હતું. આજે અમેરિકાની ગરીબી સાવ ખુલ્લી થઇ ગઇ છે. આજે અડધું અમેરિકા ગરીબ દેશોને લડાવી મારવા શસ્ત્રો વેચીને કમાય છે.